มันนี่ทูเดย์
คลังตัดเงินกู้ รฟท.
6 พ.ย. 2558

คลังตัดเงินกู้ รฟท.
รายงานข่าวจากกระทรวงการคลัง แจ้งว่า กระทรวงการคลังได้ปรับลดวงเงินกู้เพื่อให้กู้ต่อแก่การรถไฟแห่งประเทศไทย (รฟท.) สำหรับโครงการระบบขนส่งมวลชนทางรางสายสีแดง ช่วงบางซื่อ-รังสิต ลงจาก 464 ล้านบาท เป็น 398.45 ล้านบาท เนื่องจากเมื่อสิ้นสุดระยะเวลาการเบิกเงินกู้เมื่อวันที่ 15 ก.ย. 2558 รฟท.สามารถเบิกเงินกู้ได้เพียง 398.45 ล้านบาท โดยการตัดวงเงินกู้ดังกล่าวเพื่อให้เป็นไปตาม พ.ร.บ.การบริหารหนี้สาธารณะ
แอกซ่าฯ บุกตลาดท่องเที่ยว
น.ส.มณีนุช คงอาชาภัทร ผู้อำนวยการสายงานการตลาด บริษัท แอกซ่าประกันภัย เปิดเผยว่า จากการแข่งขันในตลาดประกันภัยการเดินทางที่สูงขึ้นจึงได้เสนอแบบประกัน แอกซ่า สมาร์ททราเวลเลอร์ พลัส ที่มีจุดเด่น คือ สั่งซื้อทางออนไลน์ได้ง่าย สะดวก ให้ความคุ้มครองรวดเร็ว และมีศูนย์ให้ความช่วยเหลือฉุกเฉินทั่วโลก โดยเฉพาะการเดินทางไปยังประเทศในทวีปยุโรปในกลุ่มเชงเก้น (Schengen) ที่มีความเข้มงวดและคำนึงถึงความปลอดภัยสูงสุด และในไตรมาสสุดท้ายนี้ได้ร่วมกับบริษัท วีแอนด์เอ็น แอสโซซิเอทส์ จัดกิจกรรมการตลาด “ลุ้นบินฟรีสู่ 7 จุดหมายในฝัน” เพื่อกระตุ้นยอดขายในช่วงโค้งสุดท้ายนี้ที่มีช่วงวันหยุดยาวหลายวัน คนนิยมเดินทางไปท่องเที่ยวและพักผ่อนทั้งในและต่างประเทศ